b'\n_START_ARTICLE_\nSMS Hela\n_START_SECTION_\nValmistus\n_START_PARAGRAPH_\nAlus tilattiin AG Weserilt\xc3\xa4 Bremenist\xc3\xa4 SMS Jagdin suurennettuna versiona ja sen k\xc3\xb6li laskettiin vuonna 1893. Alus laskettiin vesille 28. maaliskuuta 1895 ja se valmistui 3. toukokuuta 1896. Alus nimettiin Danzigin l\xc3\xa4hist\xc3\xb6ll\xc3\xa4 sijaitsevan Helin niemimaan mukaan. Se oli kevyesti aseistettu risteilij\xc3\xa4, ja sen p\xc3\xa4\xc3\xa4aseistuksena oli ainoastaan nelj\xc3\xa4 8,8 senttimetrin tykki\xc3\xa4._NEWLINE_Aluksen suojana oli 25 millimetrin panssarikansi ja se oli varustettu selv\xc3\xa4sti havaittavalla t\xc3\xb6rm\xc3\xa4yskeulalla. Alusta pidettiin hyvin merikelpoisena ja se palvelikin kaksi vuotta siirtomaissa.\n_START_SECTION_\nPalvelus\n_START_PARAGRAPH_\nVuosina 1900\xe2\x80\x931901 alus osallistui Kiinan boksarikapinaan, ja se oli 1902 mukana suurissa sotaharjoituksissa. Alus modernisoitiin 1903\xe2\x80\x931905, jolloin sen kansirakenteet suunniteltiin uudelleen ja aluksen kaksi taaempaa 88 millimetrin tykki\xc3\xa4 poistettiin. Vuodesta 1910 alkaen alus palveli laivastossa em\xc3\xa4laivana. Ensimm\xc3\xa4isen maailmansodan puhjetessa se palautettiin palvelukseen tukemaan Helgolandissa operoivia torpedoveneit\xc3\xa4. Britannian kuninkaallisen laivaston sukellusveneen HMS E.9:n laukaisema torpedo upotti aluksen Pohjanmerell\xc3\xa4 13. syyskuuta 1914, jolloin kaksi miehist\xc3\xb6nj\xc3\xa4sent\xc3\xa4 sai surmansa.'